**ระเบียบคณะกรรมการสิทธิมนุษยชนแห่งชาติ**

ว่าด้วยเครื่องแบบและการแต่งเครื่องแบบของข้าราชการ พนักงานราชการ

และลูกจ้าง สำนักงานคณะกรรมการสิทธิมนุษยชนแห่งชาติ

พ.ศ. ๒๕๖๑ และที่แก้ไขเพิ่มเติม

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการ  
สิทธิมนุษยชนแห่งชาติ

อาศัยอำนาจตามความในมาตรา ๔๙ (๗) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“ข้าราชการ” หมายความว่า ข้าราชการสำนักงานคณะกรรมการสิทธิมนุษยชนแห่งชาติ

“พนักงานราชการ” หมายความว่า พนักงานราชการตามระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติ

“ลูกจ้าง” หมายความว่า ลูกจ้างตามระเบียบคณะกรรมการสิทธิมนุษยชนแห่งชาติว่าด้วยลูกจ้างสำนักงานคณะกรรมการสิทธิมนุษยชนแห่งชาติ

ข้อ ๔ เครื่องแบบข้าราชการ ให้มี ๒ ชนิด คือ

(๑) เครื่องแบบปฏิบัติราชการ มี ๒ ประเภท

(ก) เครื่องแบบสีกากีคอพับ

(ข) เครื่องแบบสีกากีคอแบะ

(๒) เครื่องแบบพิธีการ มี ๕ ประเภท

(ก) เครื่องแบบปกติขาว

(ข) เครื่องแบบปกติกากีคอตั้ง

(ค) เครื่องแบบครึ่งยศ

(ง) เครื่องแบบเต็มยศ

(จ) เครื่องแบบสโมสร

ให้นำกฎสำนักนายกรัฐมนตรีออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘ ในส่วนที่กำหนดสำหรับข้าราชการพลเรือนสามัญ มาใช้บังคับกับการแต่งเครื่องแบบของข้าราชการโดยอนุโลม สำหรับเครื่องหมายแสดงสังกัด ให้เป็นไปตามแบบแนบท้ายระเบียบนี้[[2]](#footnote-2)

ข้อ ๕ เครื่องแบบพนักงานราชการ ให้มี ๒ ชนิด คือ

(๑) เครื่องแบบปกติ

(๒) เครื่องแบบพิธีการ มี ๓ ประเภท

(ก) เครื่องแบบปกติขาว

(ข) เครื่องแบบครึ่งยศ

(ค) เครื่องแบบเต็มยศ

ให้นำประกาศคณะกรรมการบริหารพนักงานราชการตามระเบียบสำนักนายกรัฐมนตรีว่าด้วยพนักงานราชการเกี่ยวกับเครื่องแบบพนักงานราชการ มาใช้บังคับกับการแต่งเครื่องแบบของพนักงานราชการโดยอนุโลม สำหรับเครื่องหมายแสดงสังกัด ให้เป็นไปตามแบบแนบท้ายระเบียบนี้[[3]](#footnote-3)

ข้อ ๖[[4]](#footnote-4) (ยกเลิก)

ข้อ ๗ เครื่องแบบลูกจ้าง ให้มี ๒ ชนิด คือ

(๑) เครื่องแบบปฏิบัติงาน

(๒) เครื่องแบบพิธีการ มี ๓ ประเภท

(ก) เครื่องแบบปกติขาว

(ข) เครื่องแบบครึ่งยศ

(ค) เครื่องแบบเต็มยศ

ให้นำระเบียบสำนักนายกรัฐมนตรีว่าด้วยเครื่องแบบลูกจ้างประจำ มาใช้บังคับกับเครื่องแบบของลูกจ้างโดยอนุโลม สำหรับเครื่องหมายแสดงสังกัด ให้เป็นไปตามแบบแนบท้ายระเบียบนี้

ข้อ ๘ ให้มีเครื่องหมายแสดงสังกัดเป็นรูปทรงดอกบัวมีรูปมือรองรับ ภายในมีสัญลักษณ์รูปคนล้อมเป็นวงกลม ทำด้วยโลหะโปร่งสีทองไม่มีขอบ ขนาดความสูง ๓ เซนติเมตร ติดที่คอเสื้อตอนหน้า  
ทั้งสองข้างของเครื่องแบบ ตามแบบแนบท้ายระเบียบนี้[[5]](#footnote-5)

สำหรับข้าราชการ พนักงานราชการ และลูกจ้างหญิง ให้ติดเครื่องหมายแสดงสังกัดที่คอแบะของเสื้อตอนบนทั้งสองข้าง เหนือแนวเครื่องราชอิสริยาภรณ์

ข้อ ๙ ข้าราชการ พนักงานราชการ และลูกจ้าง ผู้ซึ่งได้รับพระราชทานเครื่องราชอิสริยาภรณ์   
ให้ประดับเครื่องราชอิสริยาภรณ์ได้ตามระเบียบของทางราชการ

ข้อ ๑๐ ข้าราชการ พนักงานราชการ และลูกจ้าง ผู้ซึ่งได้รับเหรียญเชิดชูเกียรติ เครื่องหมายแสดงความสามารถ เครื่องหมายกิตติมศักดิ์ เข็มแสดงวิทยฐานะ เครื่องหมายหรือเข็มอื่นใด แล้วแต่กรณี ให้ประดับเครื่องหมายหรือเข็มนั้น ตามระเบียบของทางราชการหรือระเบียบของส่วนราชการนั้น ๆ   
ตามสมควร

ข้อ ๑๑ การแต่งเครื่องแบบตามที่กำหนดไว้ในระเบียบนี้ ให้แต่งตามหมายของสำนักพระราชวัง หรือระเบียบ หรือตามที่คณะกรรมการสิทธิมนุษยชนแห่งชาติ หรือเลขาธิการคณะกรรมการสิทธิมนุษยชนแห่งชาติกำหนด ในโอกาสอันควร

ข้อ ๑๒ ข้าราชการนอกประจำการ ให้ใช้เครื่องแบบและการแต่งเครื่องแบบเช่นเดียวกับข้าราชการประจำการ เว้นแต่ให้ติดเครื่องหมายแสดงสังกัดที่ปกคอเสื้อด้านหน้าข้างซ้าย และเครื่องหมายอักษร นก ทำด้วยโลหะโปร่งสีทองไม่มีขอบ สูง ๒ เซนติเมตร ที่ปกคอเสื้อด้านหน้าข้างขวา

ข้อ ๑๓ ภายในกำหนดเก้าสิบวันนับแต่วันที่ระเบียบนี้ใช้บังคับ ข้าราชการและพนักงานราชการจะใช้เครื่องหมายแสดงสังกัดตามกฎหมายว่าด้วยเครื่องแบบข้าราชการรัฐสภา หรือกฎหมายว่าด้วยเครื่องแบบพนักงานราชการรัฐสภา แล้วแต่กรณี หรือตามระเบียบนี้ก็ได้

ข้อ ๑๔ ให้ประธานกรรมการสิทธิมนุษยชนแห่งชาติเป็นผู้รักษาการตามระเบียบนี้


ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติ  
เป็นผู้วินิจฉัยชี้ขาด

ประกาศ ณ วันที่ ๑๑ กันยายน พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

**เครื่องหมายแสดงสังกัดสำนักงานคณะกรรมการสิทธิมนุษยชนแห่งชาติ**[[6]](#footnote-6)



เครื่องหมายแสดงสังกัด

ทำด้วยโลหะโปร่งสีทองไม่มีขอบ

ขนาดความสูง 3 เซนติเมตร

ระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๔[[7]](#footnote-7)

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๖ ให้ยกเลิกแบบอินทรธนูและเครื่องหมายตำแหน่งบนอินทรธนูข้าราชการสำนักงานคณะกรรมการสิทธิมนุษยชนแห่งชาติ แบบอินทรธนูเครื่องแบบปกติ และเครื่องแบบพิธีการพนักงานราชการสำนักงานคณะกรรมการสิทธิมนุษยชนแห่งชาติ และแบบอินทรธนูและเครื่องหมายตำแหน่ง  
บนอินทรธนูของเครื่องแบบปกติพนักงานราชการสำนักงานคณะกรรมการสิทธิมนุษยชนแห่งชาติ   
ท้ายระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ พ.ศ. ๒๕๖๑

ระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๗[[8]](#footnote-8)

ข้อ ๒ ระเบียบนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

1. ราชกิจจานุเบกษา เล่ม ๑๓๕/ตอนที่ ๗๖ ก/หน้า ๒๒/๒๖ กันยายน ๒๕๖๑ [↑](#footnote-ref-1)
2. ข้อ ๔ วรรคสอง แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๔ [↑](#footnote-ref-2)
3. ข้อ ๕ วรรคสอง แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๔ [↑](#footnote-ref-3)
4. ข้อ ๖ ยกเลิกโดยระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๔ [↑](#footnote-ref-4)
5. ข้อ ๘ วรรคหนึ่ง แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๗ [↑](#footnote-ref-5)
6. เครื่องหมายแสดงสังกัดสำนักงานคณะกรรมการสิทธิมนุษยชนแห่งชาติ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของข้าราชการ พนักงานราชการ และลูกจ้าง สำนักงานคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๗ [↑](#footnote-ref-6)
7. ราชกิจจานุเบกษา เล่ม ๑๓๘/ตอนที่ ๔ ก/หน้า ๑๑/๒๒ มกราคม ๒๕๖๔ [↑](#footnote-ref-7)
8. ราชกิจจานุเบกษา เล่ม ๑๔๑/ตอนที่ ๘๐ ก/หน้า ๗/๒๐ ธันวาคม ๒๕๖๗ [↑](#footnote-ref-8)